text: Faklerne brænder for familien Mamsen
  24 september 2010 kl. 09.33
  Møgeltønder tænder lys i mørket i aften, når byen i samlet flok går i fakkeltog for at mindes de to ofre fra weekendens dobbelte drabssag.
  En lille by i chok. Den seneste uge har budt på de helt store følelser i Møgeltønder efter dobbeltdrabet på 68-årige Elke Ibsen Mamsen og hendes 42-årige hjemmeboende søn, Hans Mamsen. Sidste week-end blev de to stukket ihjel, og hele byen så forfærdede til, mens politiet forgæves eftersøgte den kniv, der var blevet brugt som mordvåben.
  
  Mangler svar
  Endnu er mordvåbnet ikke fundet, men gårsdagens tilståelse fra en 32-årig mand fra Møgeltønder har nu endelig bragt mere ro over gemytterne i den lille landsby. Tilbage står dog stadig masser af ubesvarede spørgsmål om morddagen, det manglende våben og endelig et motiv for den grusomme handling. 
  I aften besøger TV SYD Møgeltønder og sender direkte fra fakkeltoget af frustrerede og sørgende borgere i det sønderjydske landsbysamfund.
  